Annuar Rapaee

Datuk Dr. Haji Annuar bin Rapaee (lahir 18 November 1963) ialah seorang pakar kardiologi dan ahli politik Malaysia. Beliau merupakan Ahli Dewan Undangan Negeri Sarawak (ADUN) bagi N55 Nangka. Beliau merupakan Timbalan Menteri Pendidikan, Inovasi dan Pembangunan Bakat Sarawak terkini.

Kehidupan awal dan pendidikan 
Annuar memulakan pendidikan rendah di Sekolah Kebangsaan Sibu Bandaran No 3 dari 1970 hingga 1975, kemudian melanjutkan pendidikan menengah di Sekolah Menengah Kebangsaan Rosli Dhoby dari 1976 hingga 1981. Selepas menamatkan pendidikan menengah, beliau melanjutkan pelajaran pra-universiti di Universiti Malaya (UM) dari 1981 hingga 1983 di matrikulasi di Pusat Asasi Sains.

Annuar kemudiannya mengikuti pengajian tinggi di UM sehingga 1988, apabila beliau memperoleh Sarjana Muda Perubatan, Sarjana Muda Pembedahan (MBBS). Beliau kemudiannya melanjutkan pendidikan pascasiswazahnya di St James's University Hospital, Leeds di United Kingdom untuk Sarjana Perubatan (MMed) dalam Perubatan Dalaman. Selepas menamatkan pengajian di UK, beliau kembali ke Malaysia untuk meneruskan amalan perubatan beliau, dan melanjutkan pengajian pascasiswazah kedua dalam Sarjana Lanjutan Kardiologi di Universiti Kebangsaan Malaysia (UKM), dari 1998 hingga 2001.

Kemudian pada tahun 2004, Annuar ke Jerman untuk menjalani Latihan Pendahuluan Subkepakaran di Deutsches Herzzentrum Berlin. Beliau merupakan seorang pakar dalam bidang pengimejan MRI jantung dan telah melatih pakar kardiologi lain semasa berkhidmat di Universiti Malaysia Sarawak (UNIMAS) dan di Hospital Serdang di Selangor, Malaysia.

Pada 2022, Annuar melanjutkan pelajaran ke peringkat undang-undang. Beliau kini sedang mengikuti pengajian ijazah undang-undang selama tiga tahun dari University of Hertfordshire di United Kingdom melalui pembelajaran dalam talian yang ditawarkan melalui Brickfields Asia College (BAC).

Kerjaya politik 
Kerjaya politik beliau bermula apabila beliau dicalonkan sebagai calon N49 Nangka (2011) untuk menggantikan Dato' Awang Bemee Awang Ali Basah yang tidak berhasrat untuk dicalonkan semula. Pada pilihan raya umum Sarawak tahun 2011, beliau dipilih sebagai ADUN Nangka yang baharu mengalahkan calon PKR Norisham Mohamed Ali oleh majoriti sebanyak 5302 undian.

Pada pilihan raya umum Sarawak tahun 2016, beliau berjaya mempertahankan kerusi N55 Nangka dengan majoriti yang banyak iaitu 7617 undian mengalahkan calon PKR Abdul Raafidin Majidi dan calon STAR Simon Tiong.

Beliau mengangkat sumpah jawatan sebagai Menteri Muda di Jabatan Ketua Menteri Sarawak pada 19 Mei 2016, dalam satu majlis yang diadakan Kompleks Dewan Undangan Negeri Sarawak dengan jawatan sebagai Menteri Muda Penyelidikan Sains dan Bioteknologi.

Penghargaan
 
  Panglima Gemilang Bintang Kenyalang (PGBK) - Datuk (2022)
  Johan Bintang Sarawak (2020)

Rujukan

Pautan luar 
 Temubual bersama Annuar Rapaee
 Laman Facebook rasmi Annuar Rapaee

Kelahiran 1963
Orang hidup
Anggota Parti Pesaka Bumiputera Bersatu Sarawak
Orang dari Sarawak
Muslim Malaysia
Alumni Universiti Malaya
Alumni Universiti Kebangsaan Malaysia
Pakar kardiologi Malaysia
Ahli Dewan Undangan Negeri Sarawak ke-18
Orang Melanau